জাতীয় ক্রীড়া সংস্থাগুলির উপর খড়্গহস্ত সুপ্রিম কোর্ট

নয়াদিল্লি: জাতীয় ক্রীড়া সংস্থাগুলির (National Sports Agencies) গোলমেলে কাণ্ডকারখানার পরিপ্রেক্ষিতে তদন্তের ইঙ্গিত দিল সুপ্রিম কোর্ট (Supreme Court)। দেশের ক্রীড়া সংস্থাগুলি সম্পর্কে সুপ্রিম কোর্ট এই প্রথম এমন উদ্বেগ প্রকাশ করল না। এইসব সংস্থার অনেকেই রীতিমতো দুরবস্থাগ্রস্ত বলে ১৭ মার্চ মন্তব্য করেছিল শীর্ষ আদালত।

বিচারপতি সূর্য কান্ত ও বিচারপতি এন কোটেশ্বর সিং-এর মন্তব্য, “কবাডি অ্যাসোসিয়েশনের (Kabaddi Association) কাজকর্ম সম্পর্কে গভীর তদন্তের স্বার্থে এনকোয়ারি কমিশন বসানোর কথা বিবেচনা করা হচ্ছে। একটু সময় দিন। এইসব অ্যাসোসিয়েশনকে ছুটিতে পাঠানো হবে। কোন স্বার্থে এগুলি কাজ করছে, বোঝা কঠিন। তবে যাঁরা খেলাধুলার সঙ্গে যুক্ত, তাঁদের এ নিয়ে উদ্বিগ্ন হওয়ার কিছু নেই। তাঁরা দূরে থাকুন। খেলাতেই মনোযোগ দিন।”

আরও পড়ুন: বিশ্বকাপের পর বার্সায় ফিরতে চেয়েছিলেন লিও মেসি

ফেব্রুয়ারি মাসের ২০ থেকে ২৫ তারিখে ইরানে হতে চলা সিনিয়র এশিয়ান কবাডি চ্যাম্পিয়নশিপে অংশগ্রহণ করতে চেয়ে মামলা করেন প্রিয়াঙ্কা ও পূজা। নির্বাচিত গভর্নিং বডি না থাকায় অ্যামেচার কবাডি ফেডারেশন অফ ইন্ডিয়াকে (Kabaddi Federation of India) সাসপেন্ড করে ইন্টারন্যাশনাল কবাডি ফেডারেশন। সেই সূত্রে সমস্যায় পড়েন মামলাকারীরা। তাঁরা জানান, বিকল্প একটি অ্যাসোসিয়েশন এখন রয়েছে। কিন্তু সমস্যার সুরাহা হয়নি। এই প্রসঙ্গে সরকারি দৃষ্টিভঙ্গি পেশ করার জন্য দুই সপ্তাহ সময় প্রার্থনা। মামলার শুনানি দুই সপ্তাহ পরে।